T. Cabaj, poslanec: (2002-02-07):
J. Migaš, predseda NR SR: Panie poslankyne, páni poslanci, čiže ešte raz zopakujem, ako sme hlasovali. Hlasovali sme o procedurálnom návrhu, či pokračovať o tomto v rokovaní, to sme urobili, teraz sme hlasovali o pozmeňujúcich návrhoch k textu vyhlásenia, ktoré je podstatné, a potom budeme hlasovať o uznesení. Ak poslanci žiadajú o poradu klubov pred záverečným hlasovaním o texte vyhlásenia ako o celku, vyhovujem im. (Hlasy v sále.) Čiže klub HZDS a klub SNS žiadajú... (Hlasy v sále.) Prosím? Je 15-minútová prestávka na základe požiadavky dvoch klubov a potom pristúpime k hlasovaniu o vyhlásení ako o celku. (Prerušenie rokovania o 11.01 hodine.) (Pokračovanie rokovania o 11.21 hodine.) J. Migaš, predseda NR SR: Panie poslankyne, páni poslanci, žiadam vás, aby ste prišli do rokovacej miestnosti, budeme hlasovať o návrhu Zahraničného výboru Národnej rady Slovenskej republiky na prijatie Vyhlásenia Národnej rady Slovenskej republiky o Zákone o Maďaroch žijúcich v susedných krajinách ako o celku. Ešte raz žiadam panie poslankyne, pánov poslancov, aby prišli do rokovacej miestnosti na hlasovanie o tomto návrhu. Nech sa páči, pani spravodajkyňa, ešte raz zopakujte, o čom budeme hlasovať, a pristúpime k hlasovaniu. K. Čižmáriková, poslankyňa: Vážený pán predseda, dajte, prosím, hlasovať o návrhu textu Vyhlásenia Národnej rady Slovenskej republiky o Zákone o Maďaroch žijúcich v susedných krajinách ako o celku so schválenými pozmeňujúcimi návrhmi. J. Migaš, predseda NR SR: Prezentujme sa a hlasujme. Hlasujeme o návrhu Zahraničného výboru Národnej rady Slovenskej republiky na prijatie textu Vyhlásenia Národnej rady Slovenskej republiky o Zákone o Maďaroch žijúcich v susedných krajinách ako celku so schválenými pozmeňujúcimi návrhmi. Hlasujeme. (Hlasovanie.) Prítomných je 129 poslancov, za 112, proti 15, nezdržal sa nikto, nehlasovali 2. Konštatujem, že text vyhlásenia so schválenými pozmeňujúcimi návrhmi sme schválili. (Potlesk.) Pani spravodajkyňa, nech sa páči. K. Čižmáriková, poslankyňa: Pristúpime k ďalšej časti hlasovania. Budeme teraz hlasovať o pozmeňujúcich návrhoch a návrhoch na nové znenie uznesenia. Prihlásilo sa do rozpravy s takýmto návrhom predložilo 6 pánov poslancov. Ako prvý predložil svoj návrh pán poslanec Peter Bohunický. J. Migaš, predseda NR SR: Čiže bolo uznesenie a sú doplňujúce návrhy k uzneseniu. O tom budeme hlasovať. K. Čižmáriková, poslankyňa: Doplnenie uznesenia. Ďakujem pekne. J. Migaš, predseda NR SR: Čiže sme to upresnili. Pán poslanec Bohunický, k hlasovaniu o uznesení. P. Bohunický, poslanec: Ďakujem, pán predseda. Na základe konzultácií s predsedom zahraničného výboru a po vysvetlení kompetencií sťahujem svoj návrh na doplnok uznesenia, pretože tieto kompetencie má zahraničný výbor. J. Migaš, predseda NR SR: Tak berieme to na vedomie. Čiže o návrhu pána poslanca Bohunického na zriadenie komisie nebudeme hlasovať. Ďalej, pani spravodajkyňa. K. Čižmáriková, poslankyňa: Áno. Ďalej budeme hlasovať o návrhoch na doplnenie uznesenia, ktoré predložil pán poslanec Kalman, mali by ste ich mať v laviciach. Žiadal hlasovať o každom návrhu samostatne. Pán predseda, prosím vás, aby ste dali hlasovať o prvom doplňujúcom návrhu uznesenia pána poslanca Kalmana. J. Migaš, predseda NR SR: Panie poslankyne, páni poslanci, hlasujeme o prvom návrhu do uznesenia alebo do doplnenia uznesenia, ktoré predniesol pán poslanec Kalman a ktoré znie: „Národná rada Slovenskej republiky konštatuje, že vláda Slovenskej republiky nedostatočne obhajovala záujmy Slovenskej republiky voči Maďarskej republike a medzinárodným inštitúciám v tom, aby Zákon o Maďaroch žijúcich v susedných krajinách nebol uplatňovaný na Slovensku.“ Prezentujme sa a hlasujme. Hlasujeme o návrhu na doplnenie uznesenia, bode č. 1. Máte to pred sebou, je to návrh pána poslanca Kalmana. (Hlasovanie.) Prítomných je 129 poslancov, za 56, proti 49, zdržalo sa 19, nehlasovalo 5. Konštatujem, že prvý bod z návrhu pána poslanca Kalmana sme neschválili. Nech sa páči, druhý bod. K. Čižmáriková, poslankyňa: Áno. Budeme hlasovať o druhom bode návrhu na doplnenie uznesenia, ktoré podal pán poslanec Kalman. Prečítam vám ho, pretože je tam po dohode určitá zmena: „Národná rada Slovenskej republiky žiada vládu Slovenskej republiky predložiť Národnej rade Slovenskej republiky súbor opatrení na ochranu národnoštátnych záujmov Slovenskej republiky v súvislosti s účinnosťou Zákona Maďarskej republiky o Maďaroch žijúcich v susedných krajinách najneskoršie do skončenia 54. schôdze Národnej rady.“ J. Migaš, predseda NR SR: Panie poslankyne, páni poslanci, po dohode s navrhovateľom došlo k úprave len termínu. Podstata zostáva. Panie poslankyne, páni poslanci, dávam hlasovať o tomto návrhu. Prezentujme sa a hlasujme. Hlasujeme. Hlasujeme o druhom pozmeňujúcom návrhu pána poslanca Kalmana, tak ako bol prečítaný spravodajkyňou. (Hlasovanie.) Prítomných je 111 poslancov, za 84, proti 8, zdržalo sa 11, nehlasovalo 8. Konštatujem, že návrh č. 2 pána poslanca Kalmana sme schválili s tým, ako bol prednesený spravodajkyňou. Ďalej. K. Čižmáriková, poslankyňa: Áno. Ďalej budeme hlasovať o návrhu pána poslanca Zelníka, ktorý predložil návrh na uznesenie, kde: „Národná rada žiada vládu Slovenskej republiky o vypovedaní Zmluvy o dobrom susedstve a priateľskej spolupráci medzi Slovenskou republikou a Maďarskou republikou.“ Pán predseda, dajte, prosím, hlasovať. J. Migaš, predseda NR SR: Prezentujme sa a hlasujme o tomto návrhu pána poslanca Zelníka. Hlasujeme. Hlasujeme o návrhu pána poslanca Zelníka. (Hlasovanie.) Prítomných 126 poslancov, za 8, proti 83, zdržalo sa 27, nehlasovalo 8. Konštatujem, že návrh pána poslanca Zelníka sme neschválili. Ďalej, pani spravodajkyňa. K. Čižmáriková, poslankyňa: Áno. Ďalej pristúpime k hlasovaniu o šiestich návrhoch pána poslanca Viliama Oberhausera. Pán poslanec, žiadate hlasovať osobitne o každom zvlášť? J. Migaš, predseda NR SR: Pán poslanec Oberhauser. V. Oberhauser, poslanec: Ďakujem, pán predseda. Vzhľadom na to, že som nemohol už vystúpiť v rozprave, prosím o prečítanie jednotlivých návrhov a hlasovať osobitne o každom návrhu a prosím o ich podporu. Ďakujem. J. Migaš, predseda NR SR: Takže žiadate osobitne hlasovať o každom bode? V. Oberhauser, poslanec: Osobitne hlasovať o každom návrhu a prečítať každý návrh. Ďakujem. J. Migaš, predseda NR SR: Pani spravodajkyňa, nech sa páči, uvádzajte hlasovanie, tak ako žiadal pán poslanec, a budeme hlasovať. Nech sa páči. K. Čižmáriková, poslankyňa: Áno. Ďakujem. Takže budeme hlasovať o prvom návrhu pána poslanca Oberhausera, ktorý znie: „Národná rada Slovenskej republiky žiada Ministerstvo vnútra Slovenskej republiky, aby zabezpečilo dodržiavanie zákonnosti na území Slovenskej republiky v súvislosti s uplatňovaním Zákona Maďarskej republiky o Maďaroch v susedných štátoch.“ J. Migaš, predseda NR SR: Prezentujme sa a hlasujme o bode č. 1 z návrhov pána poslanca Oberhausera k uzneseniu. Hlasujeme. (Hlasy z pléna.) Pán poslanec, ale text majú pred sebou. Musíme to čítať? K. Čižmáriková, poslankyňa: Ale kvôli záznamu. J. Migaš, predseda NR SR: V poriadku, chcel som to urýchliť. Keď to žiadate, tak to tak bude. (Hlasovanie.) Prítomných 126 poslancov, za 53, proti 38, zdržalo sa 26, nehlasovalo 9. Konštatujem, že tento návrh sme neschválili. Druhý prečítajte. K. Čižmáriková, poslankyňa: Druhý návrh pána poslanca Oberhausera na doplnenie uznesenia, bod 2 znie: „Národná rada Slovenskej republiky žiada Generálnu prokuratúru Slovenskej republiky, aby zabezpečila zrušenie registrácie Združenia za spoločné ciele so sídlom v Komárne, ktoré vykonáva činnosť v rozpore so zákonmi v Slovenskej republike.“ J. Migaš, predseda NR SR: Prezentujme sa a hlasujme. Hlasujeme o bode č. 2, na doplnenie uznesenia pána poslanca, predniesol to pán poslanec Oberhauser ako bod č. 2. (Hlasovanie.) Prítomných je 124 poslancov, za 50, proti 27, zdržalo sa 32, nehlasovalo 15. Tento návrh sme neschválili. Tretí. K. Čižmáriková, poslankyňa: Tretí návrh na doplnenie uznesenia, ktoré podal pán poslanec Oberhauser, znie: „Národná rada žiada Ministerstvo vnútra Slovenskej republiky, aby zabezpečilo okamžité zastavenie činnosti kancelárií Združenia za spoločné ciele, ktorá je v rozpore so zákonmi Slovenskej republiky.“ J. Migaš, predseda NR SR: Prezentujme sa a hlasujme o bode 3 z návrhov pána poslanca Oberhausera. (Hlasovanie.) Prítomných je 127 poslancov, za 51, proti 25, zdržalo sa 45, nehlasovalo 6. Tento bod sme neschválili. Nech sa páči, ďalej. K. Čižmáriková, poslankyňa: Áno. Hlasujeme o štvrtom návrhu pána poslanca Oberhausera na doplnenie, ktorý znie: „Národná rada žiada Ministerstvo zahraničných vecí Slovenskej republiky, aby zmenilo zloženie slovenskej časti zmiešanej slovensko-maďarskej komisie pre záležitosti menšín, tak aby odzrkadľovalo zastúpenie menšín a slovenského obyvateľstva v prihraničných oblastiach s Maďarskou republikou. Menovanie poslancov Národnej rady Slovenskej republiky žiadame upraviť tak, aby bola zastúpená nielen vládna koalícia, ale aj opozícia.“ J. Migaš, predseda NR SR: Prezentujme sa a hlasujme. Hlasujeme o bode č. 4 pána poslanca Oberhausera. (Hlasovanie.) Prítomných je 125 poslancov, za 59, proti 22, zdržalo sa 35, nehlasovalo 9. Štvrtý bod tohto návrhu sme neschválili. Nech sa páči, piaty bod návrhu. K. Čižmáriková, poslankyňa: Prečítam piaty bod návrhu na doplnenie uznesenia pána Oberhausera, ktorý znie: „Národná rada Slovenskej republiky žiada vládu Slovenskej republiky, aby navrhla prezidentovi Slovenskej republiky odvolať veľvyslanca Slovenskej republiky v Maďarskej republike z funkcie, ktorú vykonáva, za neplnenie si úloh v súvislosti so zabezpečovaním záujmov Slovenskej republiky pri prijímaní a realizovaní Zákona o Maďaroch žijúcich v susedných štátoch.“ J. Migaš, predseda NR SR: Nech sa páči, prezentujme sa a hlasujme o bode č. 5 z návrhu pána poslanca Oberhausera. Hlasujeme. (Ruch v sále.) Pán poslanec Cuper, no. Teraz už len hlasujte. (Hlasovanie.) Prítomných je 125 poslancov, za 35, proti 53, zdržalo sa 28, nehlasovalo 9. Konštatujem, že bod č. 5 tohto návrhu sme neschválili. Ideme k bodu č. 6 návrhu, Nech sa páči. K. Čižmáriková, poslankyňa: Áno. Posledný šiesty bod návrhu na doplnenie uznesenia, ktoré podal pán poslanec Oberhauser, znie: „Národná rada Slovenskej republiky žiada Ministerstvo zahraničných vecí Slovenskej republiky, aby diplomatickou cestou informovalo Maďarskú republiku o Vyhlásení Národnej rady Slovenskej republiky o Zákone o Maďaroch žijúcich v susedných štátoch a upozornilo Maďarskú republiku, že uplatňovanie tohto zákona považuje Slovenská republika za hrubý zásah do štátnej suverenity a za konanie, ktoré je v rozpore s medzinárodnými zmluvami a so Zmluvou o dobrom susedstve a priateľskej spolupráci medzi Slovenskou republikou a Maďarskou republikou. Slovenská republika preto uplatňovanie tohto zákona na území Slovenskej republiky nepripustí.“ J. Migaš, predseda NR SR: Prezentujme sa a hlasujme o bode č. 6 pána poslanca Oberhausera. Hlasujeme. (Hlasovanie.) Prítomných je 122 poslancov, za 56, proti 25, zdržalo sa 36, nehlasovalo 5. Konštatujem, že ani tento bod sme neschválili. Ďalej, nech sa páči. K. Čižmáriková, poslankyňa: V rozprave s ďalším návrhom na uznesenie, predstúpil pán poslanec Kandráč, ktorý odporučil vláde, teda navrhol uznesenie: „Národná rada Slovenskej republiky odporúča vláde Slovenskej republiky, aby prijala účinné opatrenia na zamedzenie uplatňovania Zákona o Maďaroch žijúcich v susedných štátoch na zvrchovanom území Slovenskej republiky.“ J. Migaš, predseda NR SR: Prezentujme sa a hlasujme. Je to fakticky pojaté v návrhu pána poslanca Kalmana, ale hlasujeme o tomto návrhu. Hlasujeme. Hlasujeme o návrhu pána poslanca Kandráča. (Hlasovanie.) Prítomných je 130 poslancov, za 60, proti 24, zdržalo sa 40, nehlasovalo 6. Konštatujem, že tento návrh sme neschválili. Nech sa páči, ďalej. K. Čižmáriková, poslankyňa: Posledný návrh na doplnenie uznesenia predniesla v rozprave pani poslankyňa Podhradská, text máte všetci na stole, takže vás prosím, pán predseda, aby ste dali hlasovať. J. Migaš, predseda NR SR: Hlasujeme o návrhu pani poslankyne Podhradskej, ktorý znie: „Národná rada Slovenskej republiky žiada vládu Slovenskej republiky, aby využila svoje všeobecné nariaďovacie právomoci a vydala nariadenie krajským úradom zrušiť registráciu Združenia za spoločné ciele, nakoľko kancelárie tohto združenia vykonávajú činnosť, ktorá je v rozpore so zákonmi Slovenskej republiky.“ Hlasujeme. (Hlasovanie.) Panie poslankyne, páni poslanci, prítomných je 129 poslancov, za 52, proti 34, zdržalo sa 36, nehlasovalo 7. Konštatujem, že návrh pani poslankyne Podhradskej sme neschválili. Panie poslankyne, páni poslanci, konštatujem, že sme prijali uznesenie Národnej rady, ktorým sme schválili text Vyhlásenia Národnej rady Slovenskej republiky o Zákone o Maďaroch žijúcich v susedných krajinách so schválenými pozmeňujúcimi návrhmi. Ďakujem spravodajkyni. Nech sa páči, prezentujme sa. (Hlasovanie.) Prítomných 127 poslancov, za 110, proti 15, nezdržal sa nikto, nehlasovali 2. Konštatujem, že uznesenie ako celok sme schválili s tými doplňujúcimi návrhmi, ktoré boli prednesené a schválené v Národnej rade Slovenskej republiky. Ďakujem spravodajkyni i navrhovateľovi. Panie poslankyne, páni poslanci, teraz vyhlásim obedňajšiu prestávku. Pán poslanec Bárdos, nech sa páči, procedurálny návrh.